## Program posebnog dijela državnog stručnog ispita za državne službenike u tijelima državne uprave ustrojenim za područje kulture

### NN 100/1995 (8.12.1995.), Program posebnog dijela državnog stručnog ispita za državne službenike u tijelima državne uprave ustrojenim za područje kulture

# MINISTARSTVO KULTURE

Na temelju članka 87. stavak 2. Zakona o državnim službenicima i namještenicima
i o plaćama nositelja pravosudnih dužnosti ("Narodne novine",
broj 74/94, 86/94. i 7/95) utvrđujem

## PROGRAM

### POSEBNOG DIJELA DRŽAVNOG STRUČNOG ISPITA ZA DRŽAVNE SLUŽBENIKE U TIJELIMA DRŽAVNE UPRAVE USTROJENIM ZA PODRUČJE KULTURE

I.

Obveznici polaganja državnog stručnog ispita za državne službenike u
tijelima državne uprave ustrojenim za upravno područje kulture pripremaju
se za polaganje posebnog dijela državnog stručnog ispita na temelju pravnih
izvora utvrđenih ovim Programom.

II.

Poseban dio državnog stručnog ispita iz točke I. ovog Programa sadrži
predmet pod nazivom Ustrojstvo, poslovi i način obavljanja kulturnih djelatnosti,
a obuhvaća ova područja kulture :

- zaštita spomenika kulture,

- muzeji, galerije i likovne djelatnosti,

- arhivi,

- knjižnice,

- kazalište i glazba,

- film i audio-vizualna proizvodnja,

- nakladništvo,

- kulturne i umjetničke udruge,

- djelatnost samostalnih umjetnika,

- financiranje javnih potreba u kulturi, kulturnih programa i projekata,

- javno informiranje,

- zaštita autorskih prava,

- međunarodne konvencije o kulturi.

III.

Posebni dio državnog stručnog ispita polaže se pismeno i usmeno.

Pismeni dio obuhvaća izradu pismenog sastavka na zadanu temu iz područja
rada obveznika polaganja državnog stručnog ispita.

IV.

Predmet iz točke II. ovog Programa obveznici polaganja državnog stručnog
ispita pripremaju na temelju poznavanja zakonskih propisa kojima je uređeno
područje kulture, i to:

1. Zakon o ustanovama (NN - 76/93)

2. Zakon o upravljanju ustanovama u kulturi (NN - 50/95)

3. Zakon o javnim potrebama u kulturi (NN - 47/90 i 27/93)

4. Zakon o zaštiti spomenika kulture (NN - 7/67 - pročišćeni tekst,13/67,
47/86, 47/89, 19/9l i 52/94)

5. Zakon o muzejskoj djelatnosti (NN - 12/77 i 47/86, 47/89, 96/93 i
50/95)

6. Zakon o zaštiti arhivske građe i arhivima (NN - 25/78, 47/86 i 26/93)

7. Zakon o postupku imenovanja ravnatelja arhiva i o sastavu Hrvatskog
arhivskog vijeća (NN - 96/93)

8. Zakon o bibliotečnoj djelatnosti i bibliotekama (NN - 25/73, 47/86,
47/89, 96/93 i 50/95)

9. Zakon o samostalnim umjetnicima (NN - 48/79 i 55/84)

10. Zakon o kazalištima (NN - 61/91)

11. Zakon o kinematografiji (NN - 47/80 - pročišćeni tekst, 20/90 i
53/90)

12. Zakon o autorskom pravu (NN - 53/91 i 58/93)

V.

Obveznici polaganja državnog stručnog ispita za državne službenike u
zvanju pristava I. vrste, pored zakonskih propisa iz točke IV. ovog programa
trebaju poznavati i međunarodne konvencije u kulturi i to:

1. Konvencija o zaštiti kulturnih dobara u slučaju oružanog sukoba -
"Haška konvencija" iz 1954., s Pravilnikom za izvršenje Konvencije
i Protokolom,

2. Konvencija o mjerama zabrane i sprečavanja nedozvoljenog uvoza, izvoza
i prijenosa svojine kulturnih dobara iz 1970.,

3. Konvencija o zaštiti svjetske kulturne i prirodne baštine iz 1972.

VI.

Državni službenici koji pored upravnog područja kulture rade i na poslovima
upravnog područja javnog informiranja dužni su se za stručni ispit pripremiti
iz poznavanja:

1. Zakona o javnom informiranju (NN - 22/92),

2. Zakona o unošenju i raspačavanju inozemnih sredstava

masovnog komuniciranja i inozemnoj informativnoj djelatnosti (NN - 53/91),

3. Zakona o nadležnosti organa uprave u poslovima unošenja, raspačavanja
i širenja inozemnih sredstava masovnog komuniciranja (NN - 31/8l).

VII.

Ovaj Program stupa na snagu osmog dana od objave u "Narodnim novinama".

Klasa: 612-01/95-01-244

Urbroj :532-03-3/1-95-01

Zagreb, 24. studenoga 1995.

Ministar

mr. Božo Biškupić, v. r.

Ostalo, NN 100/1995-1656